ওয়েব ডেস্ক : বন্যা নিয়ে কেন্দ্রকে পাল্টা তোপ দাগলেন মমতা বন্দ্যোপাধ্যায়। তাঁর দাবি, দক্ষিণবঙ্গের বন্যার সময়ই ক্ষয়ক্ষতির হিসেব নিকেশ শুরু করে রাজ্য। তা নিয়ে প্রধানমন্ত্রীকে বিস্তারিত জানানোও হয়। এই ঘটনা চলতে চলতেই উত্তরবঙ্গে বন্যা পরিস্থিতি তৈরি হয়। এই মুহূর্তে ত্রাণ পৌছে দেওয়াই রাজ্য সরকারের প্রাথমিক কাজ। তারপরই ক্ষয়ক্ষতির হিসেব করা হবে। ঘরবাড়ি-কৃষিজমি ক্ষয়ক্ষতির হিসেব করে কেন্দ্রকে কাছে পাঠানো হবে। দিনকয়েক আগে কেন্দ্রীয় স্বরাষ্ট্র প্রতিমন্ত্রী কিরেণ রিজেজু অভিযোগ করেন, বন্যা পরিস্থিতি নিয়ে কেন্দ্রকে অন্ধকারে রেখেছে রাজ্য। এদিন তারই পাল্টা জবাব দিলেন মুখ্যমন্ত্রী। উত্তরের বন্যা পরিস্থিতি খতিয়ে দেখতে আজ নবান্নে বৈঠক করেন মমতা বন্দ্যোপাধ্যায়। ছিলেন বন্যা দুর্গত এলাকাগুলির সাংসদ-বিধায়করা। মুখ্যমন্ত্রী জানিয়েছেন, উত্তরবঙ্গে বন্যা এখনও পর্যন্ত ৩২ জন মারা গেছেন। তাদের পরিবার পিছু ২ লক্ষ টাকা করে ক্ষতিপূরণ দেওয়ার কথা ঘোষণা করা হয়েছে।